Rwy’n cydnabod y defnydd o Cysill (Cysill Ar-lein) ar 01/03/2025 i wirio iaith fy ngwaith. Defnyddiais yr anogwr: 
 
1. Gwiriwch fy gramadeg os gwelwch yn dda.
  
Rwy’n cadarnhau nad ydw i wedi cyflwyno unrhyw destun deallusrwydd artiffisial cynhyrchiol fel fy ngwaith fy hun. Rwy’n cadarnhau bod gennyf gopïau o’m drafftiau, fy nodiadau, ac unrhyw adnoddau eraill y defnyddiais cyn ac ar ôl defnyddio offer deallusrwydd artiffisial y gellir gofyn i mi eu darparu fel tystiolaeth. 


Gwerthusiad beirniadol o ddatblygiad technoleg mewn Cynllun Datblygu Ysgol: Gweithredoedd, Effaith a Myfyrdodau ar sail Tystiolaeth

Cyflwyniad

O fewn y traethawd yma, mi fyddaf yn arfarnu yn feirniadol, y defnydd o dechnoleg a chyfathrebu o fewn Cynllun Datblygu Ysgol o fewn fy ysgol lleoliad PAP1. Mi fyddaf yn cyfeirio at yr ysgol a dderbyniais fy mhrofiad dysgu ynddi yn Ysgol A er mwyn cydymffurfio a thelerau moeseg BERA (BERA 2024). Rwyf wedi dewis yr elfen dechnolegol i’w drafod gan ei fod yn elfen a bwysleisiwyd yn y Cynllun Datblygu Ysgol. Bu defnydd mawr o elfennau technolegol o fewn yr ysgol gan gynnwys y defnydd o system EduLink, byrddau gwyn a gliniaduron ar gyfer y dysgwyr. Nodir yn y cynllun gwella ysgol fod bwriad gan Ysgol A i gynnig “cyfleoedd pwrpasol i’r disgyblion i ddatblygu eu sgiliau digidol ym mhob pwnc”. Yn amlwg, dyma ffocws craidd sydd yn bresennol ar draws yr ysgol gyfan.

Mae Ysgol A yn ysgol Uwchradd cyfrwng Cymraeg, yn Sir Gar. Lleolwyd mewn ardal wledig sydd yn derbyn dysgwyr o gefndiroedd gwledig yn ogystal â chefndiroedd dinesig neu drefol. Mae trawstoriad gymharol hafal rhwng y rhai o’r dysgwyr sy’n dod o gartrefi Cymreig a rhai sy’n dod o gartrefi di-gymraeg. Byddaf yn trafod, mewn manylder am yr ysgol hon o fewn cyd-destun technoleg yn benodol. Byddaf yn myfyrio a gwerthuso yn feirniadol ar effaith a gweithrediad elfennau technolegol a drafodwyd o fewn Cynllun Datblygu Ysgol (cyfeirir at fel CDY) ysgol A.

Adolygiad o’r Llenyddiaeth

Yn unol â chanllawiau Llywodraeth Cymru, bwriad Cynllun Datblygu Ysgol yw codi safonau addysg mewn perthynas â llythrennedd a rhifedd, hefyd mae yna bwyslais ar leihau effaith tlodi ar gyrhaeddiad addysgol (Llywodraeth Cymru, 2014). Bydd y cynllun yma yn nodi’r camau y bydd ysgolion yn ei chymryd er mwyn gwella deilliannau dysgwyr, a adeiladwyd ar sail hunanwerthuso. Gwneir yr hunanwerthusiad ar sail perfformiad yr ysgol gyd-destunol, ynghyd a data perthnasol. Trwy ystyried y ffactorau yna, adeiladwyd y cynllun ar sylfaen a grëir o dargedau tymor byr a hirdymor. Yn ogystal a datblygu ddeilliannau dysgwyr, mae ffocws sylweddol ar ddatblygu staff trwy weithio yn unol â’i thargedau cyffredinol. Dylid cynnwys camau o fewn y cynllun er mwyn arddangos yr hyn sydd yn ofynnol er mwyn llwyddo i gyrraedd y targedau a nodwyd gan yr ysgol, yn barchus. 

O fewn Ysgol A, roedd gofyn iddynt, fel ym mhob Ysgol Bro arall yn Sir Gar, i ddilyn dyheadau penodol. Cyflwynwyd y dyheadau yma iddynt gan Lywodraeth Cymru, a darllenir fel y ganlyn; datblygu partneriaeth gref gyda theuluoedd, ymateb i anghenion eu cymuned, cydweithio’n effeithiol a gwasanaethau eraill (Llywodraeth Sir Gar, 2018). Felly, dyma sylw cryf ar y bartneriaeth rhwng yr ysgol a’r gymuned yn ehangach er mwyn ffurfio ysgol lwyddiannus. Beth a olygir hyn o ran yr elfen dechnolegol o fewn yr ysgol a’i chymuned ehangach? Wel, y ffurf a ddefnyddiwyd gan Ysgol A i gadw mewn cysylltiad â theuluoedd a dysgwyr oedd system EduLink a oedd yn hafan i holl systemau’r ysgol. Galluogodd system EduLink i’r ysgol gadw cysylltiadau rhwng athrawon, dysgwyr, teuluoedd a’r gymuned ehangach mewn un ardal. Dyma’r system a ddefnyddiwyd i gofrestru dysgwyr, nodi pwyntiau positif neu negyddol a oedd yn cael eu danfon i rhieni hefyd, yn ogystal â galluogi'r ysgol i ddosbarthu gwybodaeth gyffredinol. Yn amlwg, dyma ffurf syml a modern o allu cyflawni y gofyn yna am gyswllt agos a’r gymuned ehangach, gan felly cydymffurfio a gofynion Cwricwlwm i Gymru sydd yn nodi pa mor hanfodol y mae i ysgolion gydweithredu gyda’r gymuned ehangach (Hwb Llywodraeth Cymru, 2024).

Y prif darged ynghyswllt a defnyddio technoleg felly, ydy i ddatblygu amryw o gyfleoedd i ddysgwyr gan fod yn ymwybodol o’r gynulleidfa darged, sef cenedl o ddysgwyr sydd yn fwyfwy ddibynnol ar dechnoleg. Er bod y cysyniad yma ar lefel arwynebol yn un synhwyrol a datblygedig, mae yna dal i fod rhai gofidiau ynglŷn â’r cynnydd yma mewn defnydd o dechnoleg o fewn ysgolion. Yn gyntaf, yn enwedig o fewn Ysgol A ac ysgolion arall cyfrwng Cymraeg, mae yna ddiffyg adnoddau Cymraeg ar gael ar lein, sydd yn gwneud yr ymdrech at ddatblygiad’r canran o siaradwyr Cymraeg yn y wlad yn fwy heriol nag erioed. O fewn ysgolion uwchradd, y prif ddefnydd a wneir o dechnoleg o ran dysgwyr ydy tasgau ymchwil. Y broblem ydy bod y rhan helaeth o adnoddau trwy gyfrwng y Saesneg sydd felly yn annog dysgwyr i osgoi'r iaith Gymraeg ac i syrthio mewn i stad gyfforddus o ddefnyddio Saesneg (Estyn, 2023). Felly mi fydd y defnydd o dechnoleg o fewn CDY yn broblematig yn y dyfodol cyfagos o ganlyniad i’r diffyg adnoddau presennol sydd trwy gyfrwng y Gymraeg.

Her fawr arall sydd yn amlwg yn y presennol ydy’r angen i ddarparu hyfforddiant digonol ar gyfer staff ysgolion. Bydd nifer o athrawon profiadol heb o reidrwydd cael y cyfle i ddefnyddio technoleg mewn ffordd estynedig o fewn yr ysgol, ac felly mi fydd angen hyfforddiant arnynt er mwyn ei pharatoi ar gyfer gofynion y CDY. Heb yr hyfforddiant cywir, mi fydd staff ddim yn hyderus i integreiddio'r elfennau technolegol yma i mewn i’w gwersi gan arwain at ddiffyg effeithlondeb o ran y CDY. Amlygir hyn o fewn adroddiad Estyn lle nodwyd y bod angen hyfforddiant wedi ei dargedu ar athrawon er mwyn sicrhau integreiddio effeithlon (Estyn, 2019). Yn ogystal â hyn, mi fydd ysgol A yn debygol o ganfod problemau yn integreiddio elfen o dechnoleg ym mhob pwnc. Mi fydd pynciau o fewn y dyniaethau yn hawdd i gynnwys elfennau technolegol ynddynt, tra bydd mathemateg yn llawer anoddach mewn cymhariaeth. Bydd hyn yn arwain at broblemau wrth intergreiddio’r flaenoriaeth yma ar draws yr ysgol (Estyn, 2019).

Tra bod hidlwyr we yn hanfodol ar gyfer lles a diogelwch dysgwyr o fewn ysgolion, mae diffyg rheolaeth gywir wedi arwain at rhai problemau ynglŷn â’r defnydd o dechnoleg o fewn gwersi (Llywodraeth Cymru, 2018). Y broblem gyntaf ydy’r diffyg hidlo cywir sydd yn arwain at nifer o gemau cyfrifiadur i allu cael ei defnyddio. O fewn achos o wers sydd yn defnyddio gliniaduron, mae’n anodd tu hwnt i fedru cadw llygad ar bob un dysgwr ar yr un pryd gan arwain at nifer o ddysgwyr yn chwarae gemau cyfrifiadur yn hytrach na chwblhau’r dasg ofynnol. Ar y sbectrwm arall, mae gor-hidlo, neu hidlo anghywir, yn golygu bod rhai adnoddau defnyddiol iawn yn cael ei hidlo gan arwain at leihad pellach o fewn y diffyg adnoddau yma sydd yn bresennol. Tra bydd systemau hidlo ysgolion, gan gynnwys Ysgol A, yn siŵr o ddatblygu dros y blynyddoedd nesaf, mae ysgolion y presennol yn dal i brofi cryn dipyn o anawsterau cychwynnol. Mae platfform Hwb eisoes wedi cynnig platfform sydd yn adolygu adnoddau yn fyw ond yn amlwg, nid oes gan bob ysgol y cymhwyster yma hyd yn hyn (Hwb Cymru, 2019).

Problem arall sydd ynghlwm a’r defnydd cynyddol o dechnoleg o fewn ysgolion ydy’r elfen o asesu. Tra bod y drefn o asesu wedi cael ei addasu a’i esblygu dros y blynyddoedd i safle lle mae’r asesu yn gymharol gyson, dydy tasgau asesu drwy gyfrwng technoleg heb gael y cyfle i gael ei fireinio i safle cymedrol cyson. O fewn ysgol A, defnyddiwyd y cyfle i osod tasgau asesu trwy gyfrwng technoleg o fewn sawl pwnc, ond anghyson yr oedd yr asesu. Mae hefyd yn dasg anodd iawn i allu asesu a mesur yr effaith y mae technoleg yn ei gael ar y dysgu fel y trafodwyd o fewn ymchwiliad Llywodraeth Cymru (Llywodraeth Cymru, 2023).

Felly, amlwg ydy’r heriau a bylchau o fewn y ffocws ar dechnoleg o fewn cynllun datblygu ysgol. Tra bod y posibiliadau yn angenrheidiol o ddeniadol, o bosib, mae yna gyfnod cythryblus o amser cyn i dechnoleg allu rhyddhau ei holl botensial o fewn y sector addysgiadol.

Datblygu Pwynt Gweithredu

O ganlyniad i ddysgwyr sydd yn fwyfwy ddibynnol ar dechnoleg, roedd Ysgol A yn benderfynol o gynnwys fwy o elfennau technolegol o fewn ei gwersi ar draws yr ysgol er mwyn ennyn diddordeb yn y genhedlaeth bresennol o ddysgwyr. Yn ychwanegol i hyn, blaenoriaethwyd cynhwysiant technoleg o fewn yr ysgol er mwyn medru rhoi pob cyfle posib i’w dysgwyr gan ledaenu ei gorwelion hwy a’i pharatoi hwy am fyd sydd yn datblygu yn ddyddiol o ran ei ddibyniaeth ar dechnoleg.

Un o brif weledigaethau Ysgol A ydy sicrhau cyfleoedd cyfartal ac amrywiol i ddysgwyr. Er mwyn sicrhau bod y cysyniad yma yn adlewyrchu ym mhrofiad y dysgwyr, mae Ysgol A wedi dechrau intergreiddio technoleg o fewn ei dysgeidiaeth gan felly ychwanegu nifer o bosibiliadau ar gyfer y dyfodol. Er ei fod yn anochel y bydd yna gyfnod o addasu lle y bydd yr integreiddiad o dechnoleg yn llai effeithlon na’r gobaith sydd yn bresennol, ond, yn dilyn y cyfnod yma, does dim cwestiwn y bydd gorwelion dysgu o fewn Ysgol A yn ddi-ben-draw. O fy mhrofiad i fel disgybl, rhyw pum mlynedd yn ôl, roedd y defnydd o dechnoleg yn gyfyng. Erbyn heddiw, fel y dengys o fewn Ysgol A, roedd yna ystod o dasgau a gwblheir ar liniaduron a oedd yn effeithiol iawn wrth ennyn diddordeb dysgwyr gyda’r ansawdd o waith yn llawer uwch na thasgau ar daflennu gwaith mewn cymhariaeth. Felly mae’r defnydd o dechnoleg o fewn gwersi yn effeithiol tu hwnt o fewn Ysgol A wrth gynnig cyfleoedd cyfartal ac amrywiol i’w dysgwyr. Drwy ymgeisio ar gyfer sicrhau cyfleoedd hafal i ddysgwyr, problem debygol ydy bod rhai dysgwyr yn methu cael mynediad i ddyfais (Childcomwales, 2021). Yn sgil hyn, mae Ysgol A wedi sicrhau fod yna liniaduron o fewn pob adran yn yr ysgol fel bod gan bob dysgwr fynediad at liniadur o fewn ddrysau’r ysgol. Mae’r defnydd o liniaduron o fewn y gwersi yn galluogi ystod eang o dechnegau newydd, nad oeddent yn ddilys cynt. Gyda chenhedlaeth sydd yn fwyfwy ddibynnol ar dechnoleg, mae ond yn gwneud synnwyr i drosglwyddo ei gwers ysgol hwy yn raddol tuag at y byd digidol. O fewn Ysgol A yn sicr, fe oedd yna gyffro a mwynhad enfawr bob tro yr oedd y gliniaduron yn rhan o’r gwersi, pe bai hynny yn dasg ymchwil, neu’n gêm addysgiadol ar-lein. Felly, o ganlyniad i hyn, credaf fod defnydd o dechnoleg yn y modd yma yn effeithlon iawn wrth ennyn diddordeb y dysgwyr, gan hefyd sicrhau nad ydy effaith tlodi mor amlwg wrth i bawb gael mynediad i luniadur. 

Yn fy mhrofiad i yn Ysgol A, mi wnes i sicrhau i gynnwys elfen o dechnoleg o fewn pob gwers, pe bai hynny yn gêm ar y bwrdd gwyn mawr, yn dasg ymchwil ar y gluniaduron neu yn dasg asesu a osodwyd ar ffurf PwyntPwer ac ati. Fe oedd yna bwyslais penodol ar adfyfyrio ar effeithlonrwydd y defnydd o dechnoleg o fewn gwersi yn gyson ar draws yr ysgol. Roedd hyn yn ffordd effeithiol o fesur effaith technoleg ar y dysgu. O ganlyniad i hyn, mi fedrais addasu fy nefnydd o dechnoleg o fewn y gwersi ar sail yr adfyfyrio hyn gan felly cyfoethogi fy nealltwriaeth a fy ngallu technolegol. O canlyniad, teimlais fod fy nefnydd i o dechnoleg wedi bod yn eithriadol o effeithlon erbyn diwedd y cyfnod o’i gymharu â fy nefnydd o dechnoleg yn fy ngwersi cyntaf yn yr ysgol. Er bod y defnydd o dechnoleg yn datblygu ac yn ffynni o ran effeithlonrwydd, roedd y gwrthwyneb yn wir am y ffordd yr oedd yr adnoddau technolegol yma yn cael ei dyrannu. Gan fod yna ond rhwng 30 a 50 gliniadur o fewn bob adran a tua 100 o ddysgwyr bob gwers o fewn yr adran, roedd yna angen am system fwcio gluniaduron. Cafwyd y system yma ar safle EduLink, ac fe oedd yn effeithiol. Er hyn, does dim modd anwybyddu'r diffyg adnoddau yma o ran gluniaduron o fewn yr ysgol yn enwedig gan ystyried y flaenoriaeth dechnoleg sydd o fewn CDY Ysgol A. Yn dilyn adfyfyrio ar y gwendid yma, gan ystyried bod cyllid yn dynn ac yn anodd ei feddu, y system fwyaf effeithlon yn fy marn i yw ffurfio amserlen ysgol sydd yn galluogi fod dosbarth yn cael mynediad i’r gluniaduron unwaith ym mhob pwnc o fewn ei amserlennu pythefnosol. Byddai hyn yn rhoi gwir gyfle hafal i bob dysgwr gael defnydd effeithiol o dechnoleg yn hytrach na’r athrawon yn penderfynu ac yn gobeithio cael defnydd gluniaduron yr adran.

Adfyfyrio a Gwerthuso

Yn dilyn fy mhrofiad yn Ysgol A, cefais lawer o gyfleoedd i ymdrechu at gyd-fynd a ffocws technolegol CDY yr ysgol. Fel y trafodir ynghynt, fe adfyfyriais yn drylwyr ar fy nefnydd o dechnoleg o fewn fy ngwersi gan ddatblygu yn wythnosol tuag at safle gorffenedig lle teimlaf fy mod wedi gwneud defnydd effeithiol iawn o dechnoleg. Fe ymgeisiais i ddefnyddio gluniaduron yr adran ddyniaethau yn gyson o fewn fy ngwersi gan ddefnyddio nifer o dechnegau dysgu newydd. Mae gennyf reswm i gredu bod y defnydd a wnes i o fewn y gwersi wedi bod yn fwy llwyddiannus a llewyrchus na’r rhai lle ni wnes i fanteisio ar y defnydd o dechnoleg. Y dystiolaeth sydd yn cyd-fynd a hyn ydy’r ffaith bod y dasg asesu a osodais i’w gyflwyno a’i greu yn ddigidol wedi ennyn canlyniadau uwch o’i gymharu â thasgau asesu ysgrifenedig. Dyma dystiolaeth sydd yn cyfeirio at y ffaith bod dysgwyr o’r genhedlaeth bresennol a fwy o ddiddordeb ac yn dangos fwy o barodrwydd i gyflawni gwaith o safon uchel pe baent yn gwneud hynny drwy gyfrwng digidol. 

Wrth werthfawrogi'r cryfderau amlwg a sylwais arnynt wrth ddefnyddio technoleg o fewn fy ngwersi, mae’n rhaid dangos sylw teg i rai o’r gwendidau sydd wedi cael ei uwcholeuo yn fy mhrofiad. Y prif beth sydd yn broblem ydy'r tueddiad i syrthio i’r cysur o osod tasgau unigol digidol. Er bod hyn yn fuddiol iawn ar adegau, mae’n anghredadwy o bwysig i gynnwys tasgau gwaith par a grŵp ar ffurf ddigidol hefyd, er bod hyn yn anodd ei weithredu. Mewn byd sydd yn ddibynnol ar dechnoleg, prin iawn ydy’r cyfleoedd i blant ifanc gael rhyngweithio a’i gilydd mewn awyrgylch allgyrsiol, felly hanfodol ydy cynnig y cyfle yma o fewn awyrgylch addysgiadol (Baeva a Grigorev, 2020). Trwy intergreiddio tasgau grŵp ar-lein neu dasgau ymchwil ar y cyd, bydd gan ddysgwyr gyfle i gymdeithasu ac i gydweithio ar yr un pryd wrth iddynt ddatblygu ei sgiliau digidol. Mewn system addysg sydd yn digidoli yn gyson, hanfodol ydy datblygu technegau addysgu ddigidol sydd yn annog cydweithio rhwng dysgwyr.

Casgliad

Ar ôl pwyso a mesur, mae’n amlwg fod yna botensial anferthol wrth ffocysu ar yr intergreiddio o dechnoleg o fewn gwersi. Er hyn, cynnar iawn ydy’r broses yma ac felly anochel ydy'r gwirionedd, sef system sydd yn gweithredu yn gymharol effeithlon ond heb gyflawni'r hyn a ddisgwylir o fewn y CDY. Hanfodol yr ydyw i adfyfyrio yn gyson ar effeithlonrwydd y defnydd o dechnoleg o fewn gwersi gan mae dyma’r modd y byddwn yn sicrhau twf a chyflawniad potensial y cysyniad. Yn sicr, yn fy mhrofiad i yn Ysgol A, adfyfyrio oedd y gyfrinach ar gyfer twf a datblygiad y defnydd o dechnoleg. Trwy ymarfer cyson, y bydd syniadau newydd yn hyrwyddo dysgeidiaeth lwyddiannus ar sail technoleg a bydd safon y gwersi yn cynyddu uwchben y nenfwd dysgu di-dechnoleg o fewn blynyddoedd i ddod. Yn y dyfodol cyfagos, mi fydd y defnydd o dechnoleg o fewn gwersi yn parhau, ac yn y pen draw, yn sicrhau ein bod ni fel athrawon yn cefnogi dysgwyr uchelgeisiol, galluog a chyfranwyr mentrus a chreadigol, fel a gefnogir yn y cwricwlwm newydd yng Nghymru. Yn ogystal, ac yn arwyddocaol i athrawon, mi fydd y defnydd o dechnoleg ond yn cyfoethogi ei arloesedd hwy wrth ffurfio gwersi a sgôp sydd wedi ei ledaenu gan dechnoleg.

